Odločba Komisije

z dne 28. julija 1999

o spremembi, s povratnim učinkom, Odločbe 1999/355/ES o nujnih ukrepih proti širjenju škodljivega organizma Anoplophora glabripennis (Motschulsky) v zvezi s Kitajsko (z izjemo Hong Konga)

(notificirano pod dokumentarno številko K(1999) 2441)

(1999/516/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 77/93/EGS z dne 21. decembra 1976 o varstvenih ukrepih proti vnosu organizmov v Skupnost, ki so škodljivi za rastline ali rastlinske proizvode, in proti njihovem širjenju znotraj Skupnosti [1], kakor je bila nazadnje spremenjena z Direktivo Komisije 1999/53/ES [2], in zlasti člena 15(3) Direktive,

(1) ker lahko, če država članica presodi, da obstaja neposredna nevarnost vnosa škodljivega organizma Anoplophora glabripennis (Motschulsky) iz tretjih držav na njeno ozemlje, začasno sprejme dodatne ukrepe, ki so potrebni za njeno zaščito pred to nevarnostjo;

(2) ker je zaradi ugotovljenega škodljivega organizma Anoplophora glabripennis (Motschulsky) na lesenem materialu za pakiranje iz trdega lesa listavcev, ki izvira iz nekaterih območjih Kitajske, 14. decembra 1998 Združeno kraljestvo sprejelo uradne ukrepe za zaščito svojega ozemlja pred nevarnostjo vnosa navedenega organizma in uvedlo posebne dodatne postopke za spremljanje navedenega organizma na navedenem proizvodu;

(3) ker je na podlagi informacij, ki sta jih posredovala Združeno kraljestvo in mednarodna znanstvena tehnična literatura znano, da Hong Kong ni napaden s škodljivim organizmom Anoplophora glabripennis (Motschulsky);

(4) ker je na podlagi teh ugotovitev Komisija z Odločbo 1999/355/ES [3] sprejela nujne ukrepe, ki se uporabljajo v celotni Skupnosti zaradi zagotavljanja učinkovitejšega varstva pred vnosom v Skupnost škodljivega organizma Anoplophora glabripennis (Motschulsky) iz navedene države z izjemo Hong Konga; ker so ti ukrepi vključevali zahtevo, da se lesu, z izjemo lesa iglavcev (Coniferales), v obliki:

- skrinj, zabojev, košar, kolutov in podobno, palet, paletnih zabojev in drugih tovornih desk in paletnih kolutov, ki se dejansko uporabljajo za prevoz vseh vrst predmetov

ali

- se lesu, ki se uporablja za pritrjevanje ali podpiranje tovora, vključno z lesom, ki ni ohranil svoje naravne oble površine, s poreklom iz Kitajske (z izjemo Hong Konga),

obeli lubje in je brez izvrtin od ličink žuželk, večjih od 3 mm v premeru, ali se osuši v sušilni peči do manj kot 20 % vsebnosti vlage, izražene kot odstotek suhe snovi, ki se doseže v ustreznem primernem časovno/temperaturnem razporedu;

(5) ker se je izkazalo, da ti nujni ukrepi niso predvideli ukrepov v primeru najdbe živih primerkov zadevnih škodljivih organizmov; na katerem koli potencialnem vektorju ali prenašalcu; zagotoviti je torej treba, da v takem primeru države članice ukrepajo in preprečijo vnos ali širjenje tega škodljivega organizma;

(6) ker se zdi, da so sprejeti nujni ukrepi povzročili praktične težave pri prilagoditvi izpolnjevanja zahtev za lesen paketni in podporni material pri vseh pošiljkah raznih proizvodov, ki so ali bodo od 10. julija 1999 poslani iz Kitajske v namembne države Skupnosti;

(7) ker so okoliščine, ki upravičujejo nujne ukrepe, še vedno prisotne;

(8) ker naj se navedena odločba, da se Kitajski v ustreznem časovnem roku dovoli prilagoditev lesenega materiala za pakiranje in podpornega materiala zahtevam navedene odločbe, spremeni s povratnim učinkom tako, da od navedenih zahtev odločbe izvzamejo tiste pošiljke, ki so zapustile Kitajsko pred 10. julijem 1999;

(9) ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Z začetkom veljavnosti od 28. maja 1999 se člen 1 odločbe 1999/355/ES nadomesti z:

"Člen 1

1. Države članice prepovejo vnos in širjenje škodljivega organizma Anoplophora glabripennis (Motschulsky) v Skupnosti.

2. Les kitajskega porekla (z izjemo Hong Konga), iz priloge k tej odločbi se lahko vnese na ozemlje Skupnosti le ob upoštevanju nujnih ukrepov iz navedene priloge k tej odločbi. Nujni ukrepi iz priloge se uporabljajo le za takšen les, ki je zapustil Kitajsko dne 10. julija 1999 ali kasneje."

Člen 2

Ta odločba je naslovljena na države članice.

V Bruslju, 28. julija 1999

Za Komisijo

Franz Fischler

Član Komisije

[1] UL L 26, 31.1.1977, str. 20.

[2] UL L 142, 5.6.1999, str. 29.

[3] UL L 137, 1.6.1999, str. 45.

--------------------------------------------------